City-Sleep-In åbner i januar hostel med 49 senge i Gellerup. Det er et spændende område, som turister og andre skal have øjnene op for, mener ejeren.

Annonce

City Sleep-In er en mangeårig del af Aarhus Midtby, men det populære hostels gæster skal også have muligheden for at se en anden, spændende del af byen.

Blandt andet derfor ejeren et nyt City-Sleep-In i Gellerup til Januar.

Det skriver P4 Østjylland.

City Sleep-In vil i Gellerup diske op med 49 overnatningspladser til billige penge, og lige nu opføres det nye hostel. Indehaveren Poul Pablo Nørgaard mener, at det er en naturlig ting, at Gellerup med sin nye udvikling skal have sit første hostel.

Området med det ellers til tider blakkede ry fortjener, at turister og andre får øjnene op for, at Gellerup byder på masser af gode ting og miljøer, mener bagmanden.

»Det er et billigt tilbud, og der sker en masse nye spændende ting herude, som er værd at være med i. Vi vil lave en café, så gæster, der kommer forbi, kan få en kop kaffe. Måske sammen med de gæster, vi har boende, som får morgenmad. Det er det møde mellem mennesker, der interesserer os, siger Poul Pablo Nørgaard til P4 Østjylland.

Selv om Gellerup er opført på regeringens ghettoliste, kan City Sleep-In sagtens forestille sig sine gæster holde ferie i området, hvor både fastboende og hostelgæster vil få gavn og glæde af hinandens møde.